Hommage Max Hengel (SP)\_09.10.2024

Mir sinn haut de Mëtten zesummen, fir en Hommage un d’Memoire vun eisem verstuerwene Kolleeg, de Max Hengel.

Dir Dammen an Dir Hären, léif Kolleeginnen a Kolleegen, léif Famill vum Här Max Hengel.

Haut soe mir engem léiwe Kolleeg an dëser Seance publique Äddi. De 17. August hate mir déi traureg Nouvelle vum Doud vun eisem Kolleeg Max Hengel kritt. Et war e Schock, och wa mir woussten, datt hie krank wier.

De Max huet iwwerall e ganz déift Lach hannerlooss. Virop bei senger Famill a senge Frënn, mee och hei an der Chamber an net nëmmen a senger Partei a Fraktioun, mee queesch duerch all politesch Parteien, a senger Gemeng an an de Veräiner.

De Max Hengel ass virun iwwer zwee Joer an d’Chamber nogeréckelt, wéi déi deemoleg CSV Deputéiert aus dem Oste Françoise Hetto-Gaasch demissionéiert huet. Bei de Walen zejoert ass hien erëmgewielt ginn.

De Max war gären Deputéierten. Ech ka mech u seng Begeeschterung bei senger Untrëttsried ganz gutt erënneren. An ech erënnere mech, wéi hien am Ufank vun dëser Legislaturperiod - du war e scho krank - aus der Klinik mat Péng heihinner komm ass, fir sech direkt an net réischt e puer Deeg duerno assermentéieren ze loossen, an dunn erëm an d’Klinik zréckgefouert ginn ass.

De Max war e Politik «Freak» - wann ech mech esou däerf ausdrécken. Seng Famill weess vu wat ech schwätzen.

No engem wéi hie sot «Ëmwee iwwert den Droit» huet hie Geschicht a Politikwëssenschafte studéiert. No senge Studien ass hien 2006 Mataarbechter an der CSV Fraktioun ginn, duerno secrétaire parlementaire adjoint a politesche Coordinateur.

2011 huet hien direkt «jo» gesot, wéi e gefrot ginn ass, fir sech selwer an d’Politik ze engagéieren.

Wat war seng Motivatioun? Déi Äntwert huet hien eis selwer a senger Untrëttsried an der Chamber den 11. Januar 2022 ginn.

Seng Motivatioun ware ganz einfach d’Leit. Ech zitéieren hien: « *Ech engagéiere mech schrecklech gär mat de Leit an ech schaffe fir d’Leit. Dat ass meng Passioun*. *A fir mech ass et och wichteg, datt mir am stressegen Alldag ni vergiessen, datt mir all just hei sëtzen, well mer heihinner gewielt gi sinn, an datt et eis Aufgab ass, fir d’Wuel vun de Leit ze suergen.*»

De Max war immens motivéiert, fir seng nei Missiounen als Deputéierten unzegoen. An dat huet hien och gemaach, mat Leif a Séil. Duerch seng berufflech Erfarung wousst hien, wéi déi institutionell a parlamentaresch Riedercher géifen dréien.

Fir hie war d’Politik en Teamsport. Hie sot bei senger Vereedegung an ech zitéieren hien erëm: « *Als Eenzelkämpfer kënnt ee meeschtens net ganz wäit, awer zesumme kann ee villes bewierken.»*

Ech zitéieren hien nach emol – well seng Ried vu virun zwee Joer mat Einfachheet an Éierlechkeet erkläert huet, wéi a wien hie war.

De Reiz un der Politik war fir hien – ech zitéieren: «*méiglechst vill Meenungen an Iddien ënnert een Hutt ze kréien, déi et eben an der Bevëlkerung gëtt, an doraus eng Positioun ze formuléieren, déi eng méiglechst grouss Majoritéit kritt*».

Hien huet ëmmer den Zesummenhalt an d’Harmonie gesicht. An och meeschtens fonnt.

Zu senger Zäit als Fraktiounsmataarbechter hunn ech vill mam Max däerfe schaffen, well mir eis béid ëm Gesondheetspolitik bekëmmert hunn.

Fir mech war de Max ëmmer eng Zort Test deen ugeschloen huet, wann ech ze wäit gaange sinn oder net verständlech war. Dann huet hie mir erkläert, dat ass «ze komplizéiert», dat ass «onverständlech», dat ass «schwéiert Lëtzebuergesch». Dat waren dann e puer Zitater déi ech ëmmer an ëmmer erëm ze héiere krut. An en hat Recht. Politik muss no bei de Leit sinn. Dat war säi Credo.

An en huet mer seng Meenung heiansdo ganz «brutal» gesot. Mee ni fir wéi ze doen, ëmmer fir ze hëllefen.

Ech sinn haut nach dankbar dofir.

Als Deputéierten an als Präsident vun der Gesondheetskommissioun - eng Kommissioun, déi hie virdru scho 16 Joer als Fraktiounsmataarbechter begleet huet - huet hien op seng – wéi hien et dann heiansdo selwer genannt huet - «gewinnt oppen, pragmatesch an diplomatesch Aart a Weis» geschafft. Modestie war op seng sympathesch Aart a Weis net ëmmer seng Stäerkt.

Hie wollt mat upaken d’Erausfuerderungen an der Santé unzegoen. Hien huet seng Dossiere kannt a war ëmmer gutt virbereet a senge Reuniounen, dat bestätegen all déi Leit vun der Administratioun, déi mat him geschafft hunn, an ech kann dat och nëmme bestätegen.

Hien huet sech awer och an der Petitiounskommissioun, an der Règlementskommissioun, bei den Affaires intérieures, der Ekonomie, dem Sport an der Educatioun engagéiert. Och de Logement huet zu de Prioritéite vum Max gehéiert.

Hie wollt och en A op Ëmwelt- a Klimaschutz leeën, well et him wichteg war, eise Kanner eng liewenswäert Welt ze hannerloossen.

Och um lokalpolitesche Plang hannerléisst de Max Spueren. Hie war op der Musel doheem. Zanter 2011 war hien am Wuermer Gemengerot, vun 2017 bis 2020 Buergermeeschter, du Schäffen an zanter 2023 rëm Buergermeeschter. Zesumme mat senger Ekipp aus dem Wuermer Schäffen- a Gemengerot huet hien an der Gemeng villes a Beweegung gesat. Och do hat hien nach ganz vill Projeten.

De Max war Basketballspiller, duerno Präsident vun de Muselpikes. Absolut begeeschtert. Ech sinn heiansdo Matcher mat him kucke gaang. Dozou wëll ech just zwou Saache soen: et war besser et war een e Fan vun de Muselpikes oder et war een dee Moment roueg, wann ee mat him op den Tribüne souz. An zweetens hunn ech bewonnert, wéi hien als Präsident seng Aarbecht gemaach huet. Hien huet eng Ekipp Frënn geleet, wou Spiller, Coach, Comité, Fangemeinschaft, a Frëndschaft hir Passioun gelieft hunn. A gemeinsam, zesumme mat him, duerch Déck an Dënn gaange sinn.

Et war einfach flott mat him dat ze erliewen an dat ze gesinn.

De Max huet keng hallef Saache gemaach. Ëmmer mat vollem Asaz an 200% ginn. Sou war hien eben. Ëmmer gutt gelaunt, frëndlech, offen an hëllefsbereet.

D’Mataarbechter aus der parlamentarescher Verwaltung an der Fraktioun hu gär mat him zesummegeschafft. Si hu mech dat och wësse gelooss, an déi Wierder, déi ech hei soen, sinn och an hirem Numm. Hien hat ëmmer Respekt vis-à-vis vun deenen aneren a war ëmmer disponibel.

En Teamplayer. An der Chamber, an der Gemeng, am Basket.

Wéi hie virun iwwer 2 Joer d’Diagnos vum Kriibs krut, huet hien dat net verstoppt. De Max hat eis gesot, datt e krank wier. En hat eis awer net gesot, wéi krank e wier. Et gouf fir hie just eng Optioun: kämpfen a probéieren esou weiderzeliewen, wéi virdrun. Dat war säi Choix. An deen huet hie voll gelieft.

Hien huet eis ëmmer mat Optimismus iwwert seng Krankheet geschwat. Eis gesot mir sollen eis net ze vill Suerge maachen. Hien huet ni geklot, huet parallel zu senge Behandlunge weidergeschafft esou wäit et méiglech war. Hie war nach bei den Olympesche Spiller zu Paräis, fir e Colloque iwwert de Sport an d’Gesondheet, eng Woch viru sengem Doud.

Hien hat e Courage, deen ech bewonneren.

Hien hat nach vill Pläng, privater a politescher.

Mam Max verléiert d’Chamber en Deputéierten, deen sech mat Kompetenz an Engagement fir eist Land a seng Leit agesat huet. Seng Kolleegen an der Chamber wäerten seng Jovialitéit, mee och säi Courage a säin Optimismus déi en ëmmer begleet hunn, net vergiessen.

Mir haten all heibannen d’Chance de Max ze kennen, mat him ze schaffen, mat him Villes ze erliewen. Vill vun eis verléieren e Frënd.

Mir sinn alleguer dankbar fir all déi Zäit, déi mir konnte mat him verbréngen.

De Max huet eis de 17. August am Alter vu 47 Joer verlooss.

De Max feelt eis.

Ech wëll dann och am Numm vun der ganzer Chamber dem Max Hengel senger Fra dem Jacqueline a senge Bouwe Jonas a Jules an der ganzer Famill eist opriichtegt Bäileed ausdrécken.

Ech géif Iech bieden, opzestoen, fir dem Verstuerwenen eng lescht Éier ze erweisen.